title: DELEGIRANA DIREKTIVA KOMISIJE (EU) .../ o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za uporabu žive u žaruljama s metalnim parama

text:
               OBRAZLOŽENJE

               1.KONTEKST DELEGIRANOG AKTA

               Ovom Delegiranom direktivom Komisije izmjenjuje se, u svrhu prilagodbe tehničkom i znanstvenom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (Direktiva RoHS). Izmjena se odnosi na izuzeće za određene primjene koje sadržavaju živu u žaruljama s metalnim parama.

               Direktivom RoHS ograničava se uporaba određenih opasnih tvari u električnoj i elektroničkoj opremi (EEO), kako je navedeno u članku 4. Trenutačno je u Prilogu II. Direktivi navedeno deset ograničenih tvari: olovo, živa, kadmij, šesterovalentni krom, polibromirani bifenili (PBB), polibromirani difenileteri (PBDE), di(2‑etilheksil) ftalat (DEHP), benzil butil ftalat (BBP), dibutil ftalat (DBP) i diizobutil ftalat (DIBP). U prilozima III. i IV. navode se materijali i komponente EEO-a za posebne primjene koje su izuzete iz ograničenja za tvari iz članka 4. stavka 1.

               Člankom 5. Direktive propisuje se prilagodba priloga III. i IV. znanstvenom i tehničkom napretku, što može obuhvaćati odobrenje, obnavljanje ili opoziv izuzeća. U skladu s člankom 5. stavkom 1. točkom (a), izuzeća treba uvrstiti u priloge III. i IV. samo ako se time ne narušava zaštita okoliša i zdravlja predviđena Uredbom (EZ) br. 1907/2006 (REACH)
                  2
                i samo ako ispunjavaju bilo koji od sljedećih uvjeta: i. eliminacija ili zamjena tvari putem izmjena u dizajnu ili materijalima ili komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga, ii. pouzdanost zamjenskih tvari nije osigurana, iii. postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevlada ukupne koristi od te zamjene za okoliš, zdravlje i sigurnost potrošača.

               Pri donošenju odluka o izuzećima i njihovu trajanju u obzir se također moraju uzeti raspoloživost zamjenskih tvari i socioekonomski utjecaj zamjene. Pri donošenju odluka o trajanju izuzeća mora se uzeti u obzir svaki potencijalni učinak na inovacije. Kad je to relevantno, mora se uzeti u obzir ukupan učinak izuzeća tijekom cijelog životnog ciklusa proizvoda.

               Člankom 5. stavkom 1. točkom (a) propisuje se i da Komisija mora donijeti pojedinačne delegirane akte da bi se u popise u prilozima III. i IV. uvrstili materijali i komponente EEO-a za posebne primjene. U članku 5. stavku 3. i Prilogu V. opisuje se postupak za podnošenje zahtjeva povezanih s izuzećem.

               2.SAVJETOVANJA PRIJE DONOŠENJA AKTA

               Komisija je od gospodarskih subjekata primila zahtjeve
                  3
                za odobrenje ili obnavljanje izuzeća u skladu s člankom 5. stavkom 3. Direktive RoHS i Prilogom V. toj direktivi.

               Postojećim izuzećem 4(e) iz Priloga III. dopušta se uporaba žive u žaruljama s metalnim parama (MH).

               Komisija je primila jedan zahtjev za obnavljanje tog izuzeća 15. siječnja 2015. Podnositelji zahtjeva u biti su tvrdili da alternative sa svjetlećim diodama (LED) koje su kompatibilne s MH svjetiljkama i imaju sličnu učinkovitost trenutačno nisu dostupne na tržištu te da će izuzeće biti potrebno tijekom više godina s obzirom na to da je životni vijek MH profesionalnih svjetiljki 15–25 godina
                  4
               . Isti je podnositelj zahtjeva 20. siječnja 2020. podnio ažurirani zahtjev za obnavljanje, koji se uglavnom temelji na istoj argumentaciji. U skladu sa zahtjevima Direktive RoHS (članak 5. stavak 5. drugi podstavak) izuzeće ostaje valjano sve dok Komisija ne donese odluku o zahtjevu za obnavljanje.

               Kako bi ocijenila zahtjeve za obnavljanje tog izuzeća, Komisija je u lipnju 2015. pokrenula studiju
                  5
               , zaključenu 2016., radi provedbe potrebne tehničke i znanstvene procjene, uključujući osmotjedno internetsko savjetovanje s dionicima
                  6
               . Osim te studije, u kojoj su procijenjeni opsežni tehnički i znanstveni podaci i primljeni odgovori, kako je dokumentirano u izvješću o studiji, Komisija je provela dvije dopunske studije/ažuriranja, što je uključivalo sudjelovanje dionika. Studija objavljena 2019.
                  7
                bila je usmjerena na socioekonomsku procjenu i dostupnost zamjenskih tvari, a ažuriranje na temelju najnovijih brojki i modela provedeno je 2020.
                  8
                Objavljena su završna izvješća o studiji i ažuriranju socioekonomske procjene
                  9
               , a dionici su obaviješteni.

               Komisija se na sastancima stručnjaka održanima 1. rujna 2016., 29. listopada 2018. i 21. listopada 2019. savjetovala sa stručnom skupinom država članica za delegirane akte u skladu s Direktivom RoHS kako bi prikupila stajališta država članica o predviđenom tijeku djelovanja u skladu sa zaključcima ocjenjivanja. Poduzela je sve potrebne postupovne korake u vezi s izuzećima od ograničenja tvari u skladu s člankom 5. stavcima od 3. do 7.
                  10
                Vijeće i Europski parlament obaviješteni su o svim aktivnostima.

               U popratnoj studiji istaknuto je sljedeće:

               ·unatoč višestrukim nastojanjima u području razvoja alternativa koje ne sadržavaju živu može se zaključiti da se živa u MH žaruljama trenutačno ne može zamijeniti drugom tvari,

               ·smanjenje količine žive u MH žaruljama utjecalo bi na funkciju i učinkovitost žarulja, a vjerojatno i na njihov životni vijek,

               ·trenutačno je zamjena žive u predmetnim primjenama tehnički neizvediva, stoga je u studiji preporučeno obnavljanje izuzeća na maksimalno razdoblje od dodatnih pet godina.

               Zaključno, u znanstvenim i tehničkim procjenama, uključujući savjetovanja s dionicima, detaljno je navedeno da su kriteriji za izuzeće i dalje ispunjeni za izuzeće 4(e) jer pouzdane zamjenske tvari još nisu dostupne. Rezultati ocjenjivanja pokazali su i da se posebnim izuzećem ne bi narušila zaštita okoliša i zdravlja predviđena Uredbom REACH, u skladu s člankom 5. Direktive 2011/65/EU.

               U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Tijekom savjetovanja o nacrtu akta zaprimljene su četiri primjedbe. Primjedbe su uzete u obzir, ali procijenjeno je da izmjene nisu potrebne.

               3.PRAVNI ELEMENTI DELEGIRANOG AKTA

               Delegiranom direktivom obnavlja se izuzeće 4(e) iz Priloga III. Direktivi 2011/65/EU za uporabu žive u određenim primjenama.

               U procjeni Komisije na temelju popratnih studija i savjetovanja zaključeno je da zahtjev za izuzeće ispunjava barem jedan kriterij iz članka 5. stavka 1. točke (a) Direktive RoHS kojim se opravdava produljenje izuzeća: živa se ne može pouzdano zamijeniti u kategorijama žarulja obuhvaćenima tim izuzećem.

               Ukratko, uvjeti za izuzeće su ispunjeni i unos o izuzeću 4(e) treba obnoviti. Datum isteka tog izuzeća utvrđen je u skladu s člankom 5. stavkom 2. prvim podstavkom. Kako je zaključeno ocjenjivanjem, stanje razvoja zamjenskih tvari opravdava obnavljanje izuzeća na maksimalno razdoblje valjanosti od pet godina. Ne očekuje se da će odobreno razdoblje valjanosti negativno utjecati na inovacije.

               Pravni instrument je delegirana direktiva, što je u skladu s ovlašćujućim pravnim aktom Direktivom 2011/65/EU, posebno s delegiranjem utvrđenim u njezinu članku 5. stavku 1. i članku 20.

               Cilj je Delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s odredbama i pod uvjetima Direktive RoHS te postupkom za prilagodbu priloga III. i IV. znanstvenom i tehničkom napretku.

               Delegirana direktiva ne utječe na proračun EU-a.

               DELEGIRANA DIREKTIVA KOMISIJE (EU) .../…

               оd 13.12.2021.

               o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za uporabu žive u žaruljama s metalnim parama

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  11
               , a posebno njezin članak 5. stavak 1. točku (a),

               budući da:

               (1)Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava opasne tvari navedene u Prilogu II. toj direktivi. To se ograničenje ne primjenjuje na određene izuzete primjene navedene u Prilogu III. toj direktivi.

               (2)Kategorije električne i elektroničke opreme na koje se primjenjuje Direktiva 2011/65/EU navedene su u Prilogu I. toj direktivi.

               (3)Živa je ograničena tvar navedena u Prilogu II. Direktivi 2011/65/EU.

               (4)Odlukom 2010/571/EU
                  12
                Komisija je, među ostalim, odobrila izuzeće za uporabu žive u žaruljama s metalnim parama („izuzeće”), koje je trenutačno navedeno kao izuzeće 4(e) u Prilogu III. Direktivi 2011/65/EU. Izuzeće je trebalo isteći 21. srpnja 2016., u skladu s člankom 5. stavkom 2. drugim podstavkom točkom (a) te direktive.

               (5)Živa se upotrebljava u žaruljama s metalnim parama kako bi se poboljšala boja, učinkovitost, životni vijek i stabilan rad tih posebnih žarulja.

               (6)Komisija je 15. siječnja 2015. primila zahtjev za obnavljanje izuzeća („zahtjev za obnavljanje”), to jest u roku iz članka 5. stavka 5. Direktive 2011/65/EU. Ažurirani zahtjev za obnavljanje podnesen je 20. siječnja 2020. U skladu s člankom 5. stavkom 5. te direktive, izuzeće ostaje valjano do donošenja odluke o zahtjevu za obnavljanje.

               (7)U ocjenjivanju zahtjeva za obnavljanje, pri kojem su u obzir uzeti dostupnost zamjenskih tvari i socioekonomski učinak zamjene, zaključeno je da zamjena ili uklanjanje žive u predmetnim primjenama trenutačno nisu tehnički izvedivi. U skladu s člankom 5. stavkom 7. Direktive 2011/65/EU u okviru ocjenjivanja provedena su savjetovanja s dionicima. Primjedbe primljene tijekom tih savjetovanja objavljene su na posebnoj internetskoj stranici.

               (8)Izuzeće je u skladu s Uredbom (EZ) br. 1907/2006 Europskog parlamenta i Vijeća
                  13
                i stoga se njime ne narušava zaštita okoliša i zdravlja koja je njome predviđena.

               (9)Stoga je primjereno odobriti obnavljanje izuzeća na maksimalno razdoblje od pet godina, u skladu s člankom 5. stavkom 2. prvim podstavkom Direktive 2011/65/EU. Imajući na umu rezultate stalnih nastojanja da se pronađu pouzdane zamjene, razdoblje trajanja izuzeća ne bi trebalo negativno utjecati na inovacije.

               (10)Direktivu 2011/65/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.

               Članak 2.

               1.Države članice najkasnije do [posljednjeg dana šestog mjeseca nakon datuma stupanja na snagu ove Direktive] donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.

               One te odredbe primjenjuju od [posljednjeg dana šestog mjeseca nakon datuma stupanja na snagu ove Direktive + 1 dan].

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 13.12.2021.

                     Za Komisiju

                     Predsjednica
                     Ursula VON DER LEYEN

                     (1)

                        SL L 174, 1.7.2011., str. 88.

                     (2)

                        SL L 396, 30.12.2006., str. 1.

                     (3)

                        Popis je dostupan na:
                  https://ec.europa.eu/environment/topics/waste-and-recycling/rohs-directive/implementation-rohs-directive_hr
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_4__e_/4e_LE_RoHS_E xemption_Req_Final.pdf

                     (5)

                        Završno izvješće o studiji dostupno je na
                  https://op.europa.eu/hr/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Razdoblje savjetovanja: od 21. kolovoza 2015. do 16. listopada 2015.,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/hr/publication-detail/-/publication/f44f2383-dd0a-11ea-adf7-01aa75ed71a1

                  , s početkom na stranici br. 92.

                     (9)

                     https://ec.europa.eu/environment/topics/waste-and-recycling/rohs-directive/implementation-rohs-directive_hr
                     .

                     (10)

                        Popis potrebnih administrativnih koraka dostupan je na
                  internetskoj stranici Komisije
                  . U Međuinstitucijskom registru delegiranih akata na adresi
                  https://webgate.ec.europa.eu/regdel/#/home
                   može se vidjeti u kojoj se fazi postupka nalaze nacrti delegiranih akata.

                     (11)

                        SL L 174, 1.7.2011., str. 88.

                     (12)

                        Odluka Komisije 2010/571/EU od 24. rujna 2010. o izmjeni, u svrhu prilagodbe znanstvenom i tehničkom napretku, Priloga Direktivi 2002/95/EZ Europskog parlamenta i Vijeća u pogledu izuzeća za primjene koje sadržavaju olovo, živu, kadmij, šesterovalentni krom, polibromirane bifenile ili polibromirane difeniletere (SL L 251, 25.9.2010., str. 28.).

                     (13)

                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

    ---documentbreak---

               PRILOG

               U Prilogu III. Direktivi 2011/65/EU unos 4(e) zamjenjuje se sljedećim:

                        Izuzeće

                        Područje primjene i razdoblja primjenjivosti

                        „4(e)

                        Živa u žaruljama s metalnim parama (MH)

                        Istječe [Ured za publikacije: pet godina nakon objave Delegirane direktive u Službenom listu]”


title: DELEGIRANA DIREKTIVA KOMISIJE (EU) .../ o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za uporabu žive u visokotlačnim natrijevim žaruljama s poboljšanim indeksom uzvrata boja za opće primjene osvjetljenja

text:
               OBRAZLOŽENJE

               1.KONTEKST DELEGIRANOG AKTA

               Ovom Delegiranom direktivom Komisije izmjenjuje se, u svrhu prilagodbe tehničkom i znanstvenom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (Direktiva RoHS). Izmjena se odnosi na izuzeće za određene primjene koje sadržavaju živu u visokotlačnim natrijevim žaruljama s poboljšanim indeksom uzvrata boja za opće primjene osvjetljenja.

               Direktivom RoHS ograničava se uporaba određenih opasnih tvari u električnoj i elektroničkoj opremi (EEO), kako je navedeno u članku 4. Trenutačno je u Prilogu II. Direktivi RoHS navedeno deset ograničenih tvari: olovo, živa, kadmij, šesterovalentni krom, polibromirani bifenili (PBB), polibromirani difenileteri (PBDE), di(2‑etilheksil) ftalat (DEHP), benzil butil ftalat (BBP), dibutil ftalat (DBP) i diizobutil ftalat (DIBP). U prilozima III. i IV. navode se materijali i komponente EEO-a za posebne primjene koje su izuzete iz ograničenja za tvari iz članka 4. stavka 1.

               Člankom 5. Direktive propisuje se prilagodba priloga III. i IV. znanstvenom i tehničkom napretku, što može obuhvaćati odobrenje, obnavljanje ili opoziv izuzećâ. U skladu s člankom 5. stavkom 1. točkom (a), izuzeća treba uvrstiti u priloge III. i IV. samo ako se time ne narušava zaštita okoliša i zdravlja predviđena Uredbom (EZ) br. 1907/2006 (REACH)
                  2
                i samo ako ispunjavaju bilo koji od sljedećih uvjeta: i. eliminacija ili zamjena tvari putem izmjena u dizajnu ili materijalima ili komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga, ii. pouzdanost zamjenskih tvari nije osigurana, iii. postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevlada ukupne koristi od te zamjene za okoliš, zdravlje i sigurnost potrošača.

               Pri donošenju odluka o izuzećima i njihovu trajanju u obzir se također moraju uzeti raspoloživost zamjenskih tvari i socioekonomski utjecaj zamjene. Pri donošenju odluka o trajanju izuzeća mora se uzeti u obzir svaki potencijalni učinak na inovacije. Kad je to relevantno, mora se uzeti u obzir ukupan učinak izuzeća tijekom cijelog životnog ciklusa proizvoda.

               Člankom 5. stavkom 1. propisuje se i da Komisija mora donijeti pojedinačne delegirane akte radi uvrštavanja ili brisanja materijala i komponenti električne i elektroničke opreme za posebne primjene navedene u prilozima III. i IV. U članku 5. stavku 3. i Prilogu V. opisuje se postupak za podnošenje zahtjeva povezanih s izuzećem.

               2.SAVJETOVANJA PRIJE DONOŠENJA AKTA

               Komisija od gospodarskih subjekata prima zahtjeve
                  3
                za odobrenje ili obnavljanje izuzećâ u skladu s člankom 5. stavkom 3. Direktive RoHS i Prilogom V. toj direktivi.

               Postojećim izuzećem 4(b) unosima od I do III iz Priloga III. dopušta se uporaba žive u visokotlačnim natrijevim žaruljama (HPS) za opće primjene osvjetljenja koja ne premašuje sljedeće vrijednosti (po plinom punjenoj cijevi) u žaruljama s poboljšanim indeksom uzvrata boja Ra > 60:

               4(b)-I: P ≤ 155 W: 30 mg,

               4(b)-II: 155 W < P ≤ 405 W: 40 mg,

               4(b)-III: P > 405 W: 40 mg.

               Komisija je u siječnju 2015. primila jedan zahtjev za obnavljanje izuzeća 4(b) unosa od I do III. Podnositelj zahtjeva u osnovi je tvrdio da ne postoje alternative bez žive koje pružaju iste specifikacije boja kojima bi se mogle zamijeniti žarulje obuhvaćene izuzećem 4(b)
                  4
               . Isti je podnositelj zahtjeva u siječnju 2020. podnio ažurirani zahtjev za obnavljanje za žarulje s uzvratom boja  > 80 (a ne većim od 60 kao u postojećem izuzeću), snage manje od 105 W (a ne 155 W kao u postojećem izuzeću) i s ograničenom količinom žive od samo 16 mg (umjesto trenutačno dopuštenih 30 mg). U skladu sa zahtjevima Direktive RoHS (članak 5. stavak 5. drugi podstavak) izuzeće ostaje valjano sve dok Komisija ne donese odluku o zahtjevu za obnavljanje.

               Kako bi ocijenila zahtjeve za obnavljanje tog izuzeća, Komisija je u lipnju 2015. pokrenula studiju
                  5
               , završenu 2016., radi provedbe potrebne tehničke i znanstvene procjene, uključujući osmotjedno internetsko savjetovanje s dionicima
                  6
               . Osim te studije, u kojoj su procijenjeni opsežni tehnički i znanstveni podaci i primljeni odgovori, kako je dokumentirano u izvješću o studiji, Komisija je provela dvije dodatne studije/ažuriranja, uz sudjelovanje dionikâ. Studija objavljena 2019.
                  7
                bila je usmjerena na socioekonomsku procjenu i raspoloživost zamjenskih tvari, a 2020. provedeno je ažuriranje na temelju novih podataka i modeliranja
                  8
               . Objavljena su završna izvješća o studiji i ažuriranjima socioekonomske procjene
                  9
               , o čemu su obaviješteni dionici.

               Komisija se savjetovala sa stručnom skupinom država članica za delegirane akte u skladu s Direktivom RoHS na sastancima stručnjaka održanima 1. rujna 2016., 29. listopada 2018. i 21. listopada 2019. kako bi prikupila stajališta država članica o predviđenom tijeku djelovanja u skladu sa zaključcima ocjenjivanja. Provela je sve potrebne postupovne korake povezane s izuzećima od ograničenja tvari u skladu s člankom 5. stavcima od 3. do 7.
                  10
                Vijeće i Europski parlament obaviješteni su o svim aktivnostima.

               Studije o ocjeni, potkrijepljene ažuriranim informacijama o tehničkom i znanstvenom napretku koje je 2020. dostavio podnositelj zahtjeva, dovode do sljedećih zaključaka:

               ·živa se ne može zamijeniti u visokotlačnim natrijevim žaruljama s indeksom uzvrata boja > 80, snage manje od 105 W i ograničenjem količine žive od 16 mg, što znači da bi izuzeće 4(b) trebalo djelomično obnoviti s obzirom na to da alternative trenutačno ne pružaju odgovarajući crveni dio spektra koji je ključan za tu vrstu žarulja,

               ·postoje prikladne alternative za visokotlačne natrijeve žarulje s poboljšanim indeksom uzvrata boja Ra > 60: P ≤ 155 W, što znači da unos izuzeća 4(b)-I djelomično nije više potreban, dok se unos 4(b)-II može u potpunosti opozvati s obzirom na to da se te žarulje zamjenjuju LED žaruljama bez žive,

               ·unos 4(b)-III trebalo bi opozvati s obzirom na to da proizvođači te žarulje više ne stavljaju na tržište, stoga je izuzeće postalo nepotrebno.

               Zaključno, u znanstvenim i tehničkim procjenama, uključujući ažurirane informacije koje je dostavio podnositelj zahtjeva, navodi se da su kriteriji za izuzeće i dalje ispunjeni u pogledu izuzeća za uporabu žive u visokotlačnim natrijevim žaruljama s indeksom uzvrata boja > 80 i s ograničenjem količine žive od 16 mg po žarulji, s obzirom na to da je zamjene potrebno dodatno razviti.

               Rezultati ocjenjivanja pokazuju i da se obnavljanjem konkretnog izuzeća ne bi narušila zaštita okoliša i zdravlja predviđena Uredbom REACH, u skladu s člankom 5. Direktive 2011/65/EU.

               U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Tijekom savjetovanja o nacrtu akta zaprimljene su dvije primjedbe. Primjedbe su uzete u obzir, ali procijenjeno je da nije potrebno izmijeniti nacrt.

               3.PRAVNI ELEMENTI DELEGIRANOG AKTA

               Delegiranom direktivom djelomično se obnavlja i preformulira izuzeće iz unosa 4(b)-I navedeno u Prilogu III. Direktivi 2011/65/EU za uporabu žive u visokotlačnim natrijevim žaruljama za opće primjene osvjetljenja, koja u žaruljama s poboljšanim indeksom uzvrata boja Ra > 80 (po plinom punjenoj cijevi) ne premašuje sljedeće vrijednosti: P ≤ 105 W: 16 mg. Budući da se ostali unosi navedeni pod unosom 4(b) trebaju opozvati, dio unosa 4(b)-I koji se treba obnoviti označuje se kao unos 4(b).

               U Komisijinoj procjeni, koja se temelji na popratnim studijama, savjetovanjima i ažuriranim informacijama koje je dostavio podnositelj zahtjeva, zaključeno je da zahtjev za izuzeće ispunjava barem jedan kriterij utvrđen člankom 5. stavkom 1. točkom (a): trenutačno nije moguće zamijeniti živu pouzdanim zamjenskim tvarima u kategorijama žarulja koje obuhvaća to izuzeće.

               S obzirom na navedeno, unose izuzeća 4(b)-II i 4(b)-III treba opozvati, a izuzeće 4(b)-I djelomično opozvati.

               Kako je zaključeno u ocjenjivanju, stupanj razvoja zamjena opravdava djelomično obnavljanje preformuliranog unosa izuzeća 4(b)-I, koji se označuje kao unos izuzeća 4(b), na maksimalno razdoblje valjanosti od pet godina. Ne očekuje se da će to razdoblje valjanosti negativno utjecati na inovacije.

               Za dio unosa 4(b)-I koji treba opozvati te za unose 4(b)-II i 4(b)-III prikladni su najkraći datumi isteka (tj. 12 mjeseci) u skladu s člankom 5. stavkom 6. Direktive RoHS.

               Kako je propisano Direktivom 2011/65/EU, a posebno u skladu sa zahtjevima iz njezina članka 5. stavka 1. točke (a), pravni instrument je delegirana direktiva.

               Cilj je Delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s odredbama i pod uvjetima Direktive  RoHS te postupkom za prilagodbu priloga III. i IV. znanstvenom i tehničkom napretku.

               Delegirana direktiva ne utječe na proračun EU-a.

               DELEGIRANA DIREKTIVA KOMISIJE (EU) .../…

               оd 13.12.2021.

               o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za uporabu žive u visokotlačnim natrijevim žaruljama s poboljšanim indeksom uzvrata boja za opće primjene osvjetljenja

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  11
               , a posebno njezin članak 5. stavak 1. točke (a) i (b),

               budući da:

               (1)Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava opasne tvari navedene u Prilogu II. toj direktivi. To se ograničenje ne primjenjuje na određene izuzete primjene navedene u Prilogu III. toj direktivi.

               (2)Kategorije električne i elektroničke opreme na koje se primjenjuje Direktiva 2011/65/EU navedene su u Prilogu I. toj direktivi.

               (3)Živa je ograničena tvar navedena u Prilogu II. Direktivi 2011/65/EU.

               (4)Odlukom 2010/571/EU
                  12
                Komisija je, među ostalim, odobrila izuzeće za uporabu žive u visokotlačnim natrijevim žaruljama za opće primjene osvjetljenja, koja u žaruljama s poboljšanim indeksom uzvrata boja Ra > 60 (po plinom punjenoj cijevi) ne premašuje određenu količinu („izuzeće”), koje je sada navedeno kao izuzeće 4(b)-I, 4(b)-II i 4(b)-III u Prilogu III. Direktivi 2011/65/EU. Izuzeće je trebalo isteći 21. srpnja 2016., u skladu s člankom 5. stavkom 2. drugim podstavkom točkom (a) te direktive.

               (5)Živa se u visokotlačnim natrijevim žaruljama upotrebljava zbog svojstava povezanih s bojom svjetla i uzvratom boja.

               (6)Komisija je u siječnju 2015. primila zahtjev za obnavljanje izuzeća za primjene iz unosa 4(b)-I, 4(b)-II i 4(b)-III („zahtjev za obnavljanje”) u roku utvrđenom u članku 5. stavku 5. Direktive 2011/65/EU. Isti je podnositelj zahtjeva u siječnju 2020. podnio ažurirani zahtjev za obnavljanje koji se odnosio samo na unos 4(b)-I. U skladu s člankom 5. stavkom 5. Direktive 2011/65/EU izuzeće ostaje valjano do donošenja odluke o zahtjevu za obnavljanje.

               (7)U ocjeni zahtjeva za obnavljanje, u okviru koje su se uzeli u obzir raspoloživost zamjenskih tvari i socioekonomski učinak zamjene, zaključeno je da je zamjena ili eliminacija žive u predmetnim primjenama znanstveno i tehnički izvediva kad je riječ o dijelu unosa 4(b)-I te unosima 4(b)-II i 4(b)-III Priloga III. Direktivi 2011/65/EU. Međutim, u ocjeni je zaključeno da bi se izuzeće trebalo obnoviti za dio unosa 4(b)-I koji se odnosi na žarulje s uzvratom boja većim od 80, a snage 105 W ili manje, te da, iako je uporaba žive i dalje potrebna, moguće ju je dodatno smanjiti. U skladu s člankom 5. stavkom 7. Direktive 2011/65/EU u okviru ocjenjivanja provedena su savjetovanja s dionicima. Primjedbe primljene tijekom tih savjetovanja objavljene su na posebnoj internetskoj stranici.

               (8)Stoga je prikladno obnoviti dio izuzeća 4(b)-I i označiti ga kao unos izuzeća 4(b) na maksimalno razdoblje od pet godina u skladu s člankom 5. stavkom 2. prvim podstavkom Direktive 2011/65/EU. Revidira se tekst tog obnovljenog izuzeća i dodatno se ograničava njegovo područje primjene. Imajući na umu rezultate stalnih nastojanja da se pronađu pouzdane zamjene, razdoblje trajanja izuzeća ne bi trebalo negativno utjecati na inovacije.

               (9)Obnovljeno izuzeće u skladu je s Uredbom (EZ) br. 1907/2006 Europskog parlamenta i Vijeća
                  13
                i stoga se njime ne narušava zaštita okoliša i zdravlja koja je njome predviđena.

               (10)Budući da uvjeti za obnavljanje izuzeća utvrđeni člankom 5. stavkom 1. točkom (a) Direktive 2011/65/EU više nisu ispunjeni za primjene navedene u preostalom unosu 4(b)-I ni u unosima 4(b)-II i 4(b)-III Priloga III. toj direktivi, trebalo bi opozvati izuzeće za te primjene. Datume isteka tih izuzeća trebalo bi utvrditi u skladu s člankom 5. stavkom 6. Direktive 2011/65/EU.

               (11)Direktivu 2011/65/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.

               Članak 2.

               1.Države članice najkasnije do [posljednjeg dana šestog mjeseca nakon datuma stupanja na snagu ove Direktive] donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.

               One te odredbe primjenjuju od [posljednjeg dana šestog mjeseca nakon datuma stupanja na snagu ove Direktive + 1 dan].

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 13.12.2021.

                     Za Komisiju

                     Predsjednica
                     Ursula VON DER LEYEN

                     (1)

                        SL L 174, 1.7.2011., str. 88.

                     (2)

                        SL L 396, 30.12.2006., str. 1.

                     (3)

                        Popis je dostupan na:
                  https://ec.europa.eu/environment/topics/waste-and-recycling/rohs-directive/implementation-rohs-directive_hr
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/
                     Exemption_4_b__IIII_/4b_LE_RoHS_Exemption_Req_Final.pdf.

                     (5)

                        Završno izvješće o studiji dostupno je na
                  https://op.europa.eu/hr/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Razdoblje savjetovanja: od 21. kolovoza 2015. do 16. listopada 2015.,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/hr/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , početak na str. 92.

                     (9)

                     https://ec.europa.eu/environment/topics/waste-and-recycling/rohs-directive/implementation-rohs-directive_hr
                     .

                     (10)

                        Popis potrebnih administrativnih koraka dostupan je na
                  internetskoj stranici Komisije
                  . U Međuinstitucijskom registru delegiranih akata na adresi
                  https://webgate.ec.europa.eu/regdel/#/home
                   može se vidjeti u kojoj se fazi postupka nalaze nacrti delegiranih akata.

                     (11)

                        SL L 174, 1.7.2011., str. 88.

                     (12)

                        Odluka Komisije 2010/571/EU od 24. rujna 2010. o izmjeni, u svrhu prilagodbe znanstvenom i tehničkom napretku, Priloga Direktivi 2002/95/EZ Europskog parlamenta i Vijeća u pogledu izuzeća za primjene koje sadržavaju olovo, živu, kadmij, šesterovalentni krom, polibromirane bifenile ili polibromirane difeniletere (SL L 251, 25.9.2010., str. 28.).

                     (13)

                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

    ---documentbreak---

               PRILOG

               U Prilogu III. Direktivi 2011/65/EU, unosi 4(b), 4(b)-I, 4(b)-II i 4(b)-III zamjenjuju se sljedećim:

                        Izuzeće

                        Područje primjene i razdoblja primjenjivosti

                        „4(b)

                        Živa u visokotlačnim natrijevim žaruljama za opće primjene osvjetljenja, koja u žaruljama s poboljšanim indeksom uzvrata boja Ra > 80 (po plinom punjenoj cijevi) ne premašuje: P ≤ 105 W: dopušteno koristiti 16 mg po plinom punjenoj cijevi

                        Istječe [Ured za publikacije: pet godina nakon objave Delegirane direktive u Službenom listu]

                        4(b)-I

                        Živa u visokotlačnim natrijevim žaruljama za opće primjene osvjetljenja, koja u žaruljama s poboljšanim indeksom uzvrata boja Ra > 60 (po plinom punjenoj cijevi) ne premašuje: P ≤ 155 W: dopušteno koristiti 30 mg po plinom punjenoj cijevi

                        Istječe [Ured za publikacije: 12 mjeseci nakon objave Delegirane direktive u Službenom listu]

                        4(b)-II

                        Živa u visokotlačnim natrijevim žaruljama za opće primjene osvjetljenja, koja u žaruljama s poboljšanim indeksom uzvrata boja Ra > 60 (po plinom punjenoj cijevi) ne premašuje: 155 W < P ≤ 405 W: dopušteno koristiti 40 mg po plinom punjenoj cijevi

                        Istječe [Ured za publikacije: 12 mjeseci nakon objave Delegirane direktive u Službenom listu]

                        4(b)-III

                        Živa u visokotlačnim natrijevim žaruljama za opće primjene osvjetljenja, koja u žaruljama s poboljšanim indeksom uzvrata boja Ra > 60 (po plinom punjenoj cijevi) ne premašuje: P > 405 W: dopušteno koristiti 40 mg po plinom punjenoj cijevi

                        Istječe [Ured za publikacije: 12 mjeseci nakon objave Delegirane direktive u Službenom listu]”


title: DELEGIRANA DIREKTIVA KOMISIJE (EU) .../ o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za uporabu žive u drugim niskotlačnim žaruljama s izbijanjem

text:
               OBRAZLOŽENJE

               1.KONTEKST DELEGIRANOG AKTA

               Ovom Delegiranom direktivom Komisije izmjenjuje se, u svrhu prilagodbe znanstvenom i tehničkom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (Direktiva RoHS). Izmjena se odnosi na izuzeće za određene primjene koje sadržavaju živu u drugim niskotlačnim žaruljama s izbijanjem.

               Direktivom RoHS ograničava se uporaba određenih opasnih tvari u električnoj i elektroničkoj opremi (EEO), kako je navedeno u članku 4. Trenutačno je u Prilogu II. Direktivi navedeno deset ograničenih tvari: olovo, živa, kadmij, šesterovalentni krom, polibromirani bifenili (PBB), polibromirani difenileteri (PBDE), di(2‑etilheksil) ftalat (DEHP), benzil butil ftalat (BBP), dibutil ftalat (DBP) i diizobutil ftalat (DIBP). U prilozima III. i IV. navode se materijali i komponente EEO-a za posebne primjene koje su izuzete iz ograničenja za tvari iz članka 4. stavka 1.

               Člankom 5. Direktive propisuje se prilagodba priloga III. i IV. znanstvenom i tehničkom napretku, što može obuhvaćati odobrenje, obnavljanje i opoziv izuzeća. U skladu s člankom 5. stavkom 1. točkom (a) izuzeća treba uvrstiti u priloge III. i IV. samo ako se tim uvrštavanjem ne narušava zaštita okoliša i zdravlja predviđena Uredbom (EZ) br. 1907/2006 (REACH)
                  2
                i ako je ispunjen bilo koji od sljedećih uvjeta: i. njihova eliminacija ili zamjena putem izmjena u dizajnu ili materijalima i komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga, ii. pouzdanost zamjenskih tvari nije osigurana, iii. postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevlada ukupne koristi od te zamjene za okoliš, zdravlje i sigurnost potrošača.

               Pri donošenju odluka o izuzećima i njihovu trajanju u obzir se također moraju uzeti raspoloživost zamjenskih tvari i socioekonomski utjecaj zamjene. Pri donošenju odluka o trajanju izuzeća u obzir se također mora uzeti svaki potencijalni učinak na inovacije. Kad je to relevantno, mora se uzeti u obzir ukupan učinak izuzeća tijekom cijelog životnog ciklusa proizvoda.

               Člankom 5. stavkom 1. točkom (a) propisuje se i da Komisija mora donijeti pojedinačne delegirane akte da bi se u popise u prilozima III. i IV. uvrstili materijali i komponente EEO-a za posebne primjene. U članku 5. stavku 3. i Prilogu V. opisuje se postupak za podnošenje zahtjeva povezanih s izuzećem Komisiji.

               2.SAVJETOVANJA PRIJE DONOŠENJA AKTA

               Komisija je od gospodarskih subjekata primila zahtjeve
                  3
                za odobrenje ili obnavljanje izuzeća kako je propisano člankom 5. stavkom 3. Direktive RoHS i Prilogom V. toj direktivi.

               Postojećim izuzećem 4(a) iz Priloga III. dopušta se uporaba žive u drugim niskotlačnim žaruljama s izbijanjem (po žarulji): 15 mg.

               U prosincu 2014. i siječnju 2015. Komisija je primila dva zahtjeva za obnavljanje tog izuzeća u kojima se u biti tvrdi da ne postoje dostupne svjetleće diode (LED) ili druga rasvjetna tehnologija u kojima se upotrebljava manje žive ili koje se mogu upotrebljavati kao zamjena za te žarulje
                  4
               . Jedan zahtjev obnovljen je s dodatnim informacijama u siječnju 2020. U skladu sa zahtjevima članka 5. stavka 5. Direktive RoHS izuzeće ostaje valjano sve dok Komisija ne donese odluku o zahtjevu za obnavljanje.

               Kako bi ocijenila zahtjev za obnavljanje tog izuzeća, Komisija je u lipnju 2015. pokrenula studiju
                  5
               , zaključenu 2016., radi provedbe potrebne tehničke i znanstvene procjene, uključujući osmotjedno internetsko savjetovanje s dionicima
                  6
               . Osim te studije, u kojoj su procijenjeni opsežni znanstveni i tehnički podaci i primljeni odgovori, kako je dokumentirano u izvješću o studiji, Komisija je 2019.
                  7
                provela ažuriranje studije iz 2016. usmjereno na socioekonomsku procjenu i dostupnost zamjenskih tvari povezanih s tim i drugim izuzećima. Objavljeno je završno izvješće o studiji
                  8
               , a dionici su obaviješteni.

               Komisija se na sastancima stručnjaka održanima 1. rujna 2016., 29. listopada 2018. i 21. listopada 2019. savjetovala sa stručnom skupinom država članica za delegirane akte u skladu s Direktivom RoHS kako bi prikupila stajališta država članica o predviđenom tijeku djelovanja u skladu sa zaključcima ocjenjivanja. Poduzela je sve potrebne postupovne korake u vezi s izuzećima od ograničenja tvari u skladu s člankom 5. stavcima od 3. do 7.
                  9
                Vijeće i Europski parlament obaviješteni su o svim aktivnostima.

               U završnim izvješćima istaknuto je sljedeće:

               ·žarulje obuhvaćene tim izuzećem nisu premazane fosforom i uglavnom proizvode svjetlo ultraljubičastog spektra. Ugrađene su u opremu za industrijsku, komercijalnu i stambenu primjenu te obuhvaćaju uporabu kao što su dezinfekcija ultraljubičastim svjetlom s germicidnim učinkom ili protiv bakterija / pročišćavanje zraka ili vode / čišćenje površina,

               ·kako bi se ispunile te svrhe, izlazna svjetlost mora biti u dubokom ultraljubičastom rasponu. Alternative koje ne sadržavaju živu još nemaju potreban raspon valnih duljina. Stoga su zamjenske tvari s usporedivom učinkovitošću trenutačno tehnički neizvedive,

               ·zaključeno je i da prve alternative koje dolaze na tržište ne bi obuhvatile cijeli raspon proizvoda te je na razini sustava i dalje potrebno vrijeme za razvoj dostatnih alternativa, zbog čega je preporučeno obnavljanje izuzeća na maksimalno razdoblje od dodatnih pet godina,

               ·trenutačno područje primjene izuzeća može se suziti na niskotlačne žarulje s izbijanjem koje nisu premazane fosforom i emitiraju svjetlost u ultraljubičastom rasponu.

               Zaključno, u znanstvenim i tehničkim procjenama, uključujući savjetovanja s dionicima, navedeno je da su, s obzirom na to da pouzdane zamjenske tvari još nisu dostupne, kriteriji za izuzeće i dalje ispunjeni za izuzeće 4(a). Rezultati ocjenjivanja pokazuju i da se posebnim izuzećem ne bi narušila zaštita okoliša i zdravlja predviđena Uredbom REACH, u skladu s člankom 5. Direktive 2011/65/EU.

               U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Tijekom savjetovanja o nacrtu akta zaprimljeno je 15 primjedaba. Nacrt akta revidiran je i pojašnjen uzimajući u obzir neke primjedbe.

                3.PRAVNI ELEMENTI DELEGIRANOG AKTA

               Delegiranom direktivom obnavlja se izuzeće 4(a) iz Priloga III. Direktivi 2011/65/EU za uporabu žive u određenim primjenama.

               U procjeni Komisije na temelju popratnih studija i savjetovanja zaključeno je da zahtjev za izuzeće ispunjava barem jedan kriterij iz članka 5. stavka 1. točke (a) kojim se opravdava produljenje izuzeća: zamjena žive pouzdanim zamjenskim tvarima u kategorijama žarulja na koje se odnosi to izuzeće trenutačno se ne može osigurati. U procjeni je zaključeno i da bi područje primjene izuzeća trebalo suziti na detaljnije određene primjene.

               Ukratko, uvjeti za obnavljanje izuzeća su ispunjeni i izuzeće 4(a) treba obnoviti uvođenjem novog teksta primjerenog stvarnom području primjene izuzeća.

               Datum isteka tog izuzeća utvrđen je u skladu s člankom 5. stavkom 2. prvim podstavkom. Kako je zaključeno ocjenjivanjem, stanje razvoja zamjenskih tvari opravdava obnavljanje izuzeća na maksimalno razdoblje valjanosti od pet godina. Ne očekuje se da će odobreno razdoblje valjanosti negativno utjecati na inovacije.

               Kako je propisano Direktivom 2011/65/EU te posebno kako bi se ispunili zahtjevi utvrđeni u njezinu članku 5. stavku 1. točki (a), pravni instrument je delegirana direktiva.

               Cilj je Delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s odredbama i pod uvjetima Direktive RoHS te postupkom za prilagodbu priloga III. i IV. znanstvenom i tehničkom napretku.

               Delegirana direktiva ne utječe na proračun EU-a.

               DELEGIRANA DIREKTIVA KOMISIJE (EU) .../…

               оd 13.12.2021.

               o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za uporabu žive u drugim niskotlačnim žaruljama s izbijanjem

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  10
               , a posebno njezin članak 5. stavak 1. točku (a),

               budući da:

               (1)Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava opasne tvari navedene u Prilogu II. toj direktivi. To se ograničenje ne primjenjuje na izuzete primjene navedene u Prilogu III. toj direktivi.

               (2)Kategorije električne i elektroničke opreme na koje se primjenjuje Direktiva 2011/65/EU navedene su u Prilogu I. toj direktivi.

               (3)Živa je ograničena tvar navedena u Prilogu II. Direktivi 2011/65/EU.

               (4)Odlukom 2010/571/EU
                  11
                Komisija je, među ostalim, odobrila izuzeće za uporabu žive u drugim niskotlačnim žaruljama s izbijanjem („izuzeće”), koje je trenutačno navedeno kao izuzeće 4(a) u Prilogu III. Direktivi 2011/65/EU. Izuzeće je trebalo isteći 21. srpnja 2016., u skladu s člankom 5. stavkom 2. drugim podstavkom točkom (a) te direktive.

               (5)Živa se upotrebljava u niskotlačnim žaruljama s izbijanjem za proizvodnju ultraljubičastog svjetla koje se upotrebljava za dezinfekciju ultraljubičastim svjetlom s germicidnim učinkom ili protiv bakterija i/ili za pročišćavanje zraka, vode i čišćenje površina.

               (6)Komisija je 19. prosinca 2014. i 15. siječnja 2015. primila dva zahtjeva za obnavljanje izuzeća („zahtjev za obnavljanje”), to jest u roku iz članka 5. stavka 5. Direktive 2011/65/EU, od kojih je jedan ažuriran obnovljenim zahtjevom 20. siječnja 2020.  U skladu s člankom 5. stavkom 5. Direktive 2011/65/EU izuzeće ostaje valjano do donošenja odluke o zahtjevu za obnavljanje.

               (7)U ocjenjivanju zahtjeva za obnavljanje, pri kojem su u obzir uzeti dostupnost zamjenskih tvari i socioekonomski učinak zamjene, zaključeno je da uklanjanje žive u predmetnim primjenama ili njezina zamjena s tvari usporedive učinkovitosti trenutačno nisu tehnički izvedivi. U tom je ocjenjivanju nadalje zaključeno da se trenutačno područje primjene izuzeća može ograničiti na niskotlačne žarulje s izbijanjem koje nisu premazane fosforom i emitiraju svjetlost u ultraljubičastom rasponu. U skladu s člankom 5. stavkom 7. Direktive 2011/65/EU u okviru ocjenjivanja provedena su savjetovanja s dionicima. Primjedbe primljene tijekom tih savjetovanja objavljene su na posebnoj internetskoj stranici.

               (8)Izuzeće je u skladu s Uredbom (EZ) br. 1907/2006 Europskog parlamenta i Vijeća
                  12
                i stoga se njime ne narušava zaštita okoliša i zdravlja koja je njome predviđena.

               (9)Stoga je primjereno odobriti obnavljanje izuzeća, s revidiranim tekstom kojim se utvrđuje ograničeno područje primjene izuzeća, na maksimalno razdoblje od pet godina, u skladu s člankom 5. stavkom 2. prvim podstavkom Direktive 2011/65/EU. U skladu s člankom 5. stavkom 6. Direktive 2011/65/EU za trenutačno izuzeće 4(a) trebalo bi utvrditi datum isteka od 12 mjeseci. Imajući na umu rezultate stalnih nastojanja da se pronađu pouzdane zamjene, razdoblje trajanja izuzeća ne bi trebalo negativno utjecati na inovacije.

               (10)Direktivu 2011/65/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.

               Članak 2.

               1.Države članice najkasnije do [posljednjeg dana šestog mjeseca nakon datuma stupanja na snagu ove Direktive] donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.

               One te odredbe primjenjuju od [posljednjeg dana šestog mjeseca nakon datuma stupanja na snagu ove Direktive + 1 dan].

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 13.12.2021.

                     Za Komisiju

                     Predsjednica
                     Ursula VON DER LEYEN

                     (1)

                        SL L 174, 1.7.2011., str. 88.

                     (2)

                        SL L 396, 30.12.2006., str. 1.

                     (3)

                        Popis je dostupan na:
                  https://ec.europa.eu/environment/topics/waste-and-recycling/rohs-directive/implementation-rohs-directive_hr
                  .

                     (4)

                  https://rohs.exemptions.oeko.info/fileadmin
                   i http://rohs.exemptions.oeko.info/fileadmin/user_upload/
                     RoHS_Pack_9/Exemption_4_a_/Lighting_Europe /4a_LE_RoHS_Exemption_Req__Final.pdf.

                     (5)

                        Završno izvješće o studiji dostupno je na
                  https://op.europa.eu/hr/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Razdoblje savjetovanja: od 21. kolovoza 2015. do 16. listopada 2015.,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_
                  Lamps_SEA_20190729_Final.pdf

                     (8)

                     https://ec.europa.eu/environment/topics/waste-and-recycling/rohs-directive/implementation-rohs-directive_hr
                     .

                     (9)

                        Popis potrebnih administrativnih koraka dostupan je na
                  internetskoj stranici Komisije
                  . U Međuinstitucijskom registru delegiranih akata na adresi
                  https://webgate.ec.europa.eu/regdel/#/home
                   može se vidjeti u kojoj se fazi postupka nalaze nacrti delegiranih akata.

                     (10)

                        SL L 174, 1.7.2011., str. 88.

                     (11)

                        Odluka Komisije 2010/571/EU od 24. rujna 2010. o izmjeni, u svrhu prilagodbe znanstvenom i tehničkom napretku, Priloga Direktivi 2002/95/EZ Europskog parlamenta i Vijeća u pogledu izuzeća za primjene koje sadržavaju olovo, živu, kadmij, šesterovalentni krom, polibromirane bifenile ili polibromirane difeniletere (SL L 251, 25.9.2010., str. 28.).

                     (12)

                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

    ---documentbreak---

               PRILOG

               U Prilogu III. Direktivi 2011/65/EU unos 4(a) zamjenjuje se sljedećim:

                        Izuzeće

                        Područje primjene i razdoblja primjenjivosti

                        „4(a)

                        Živa u drugim niskotlačnim žaruljama s izbijanjem (po žarulji): 15 mg

                        Istječe [Ured za publikacije: 12 mjeseci nakon objave Delegirane direktive u Službenom listu]

                        4(a)-I

                        Živa u niskotlačnim žaruljama s izbijanjem koje nisu premazane fosforom, kod kojih je zbog primjene potrebno da glavni raspon izlaznog spektra svjetlosti žarulje bude u ultraljubičastom spektru: do 15 mg žive po žarulji

                        Istječe [Ured za publikacije: 5 godina nakon objave Delegirane direktive u Službenom listu]”


title: DELEGIRANA DIREKTIVA KOMISIJE (EU) .../ o izmjeni, u svrhu prilagodbe tehničkom i znanstvenom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za uporabu žive u (kompaktnim) fluorescentnim žaruljama s jednim podnoškom za opće primjene osvjetljenja

text:
               OBRAZLOŽENJE

               1.KONTEKST DELEGIRANOG AKTA

               Ovom Delegiranom direktivom Komisije izmjenjuje se, u svrhu prilagodbe tehničkom i znanstvenom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (Direktiva RoHS). Izmjena se odnosi na određene primjene koje sadržavaju živu u (kompaktnim) fluorescentnim žaruljama s jednim podnoškom za opće primjene osvjetljenja.

               Direktivom RoHS ograničava se uporaba određenih opasnih tvari u električnoj i elektroničkoj opremi (EEO), kako je navedeno u članku 4. Trenutačno je u Prilogu II. Direktivi navedeno deset ograničenih tvari: olovo, živa, kadmij, šesterovalentni krom, polibromirani bifenili (PBB), polibromirani difenileteri (PBDE), di(2‑etilheksil) ftalat (DEHP), benzil butil ftalat (BBP), dibutil ftalat (DBP) i diizobutil ftalat (DIBP). U prilozima III. i IV. navode se materijali i komponente EEO-a za posebne primjene koje su izuzete iz ograničenja za tvari iz članka 4. stavka 1.

               Člankom 5. Direktive propisuje se prilagodba priloga III. i IV. znanstvenom i tehničkom napretku, što može obuhvaćati odobrenje, obnavljanje ili opoziv izuzeća. U skladu s člankom 5. stavkom 1. točkom (a), izuzeća treba uvrstiti u priloge III. i IV. samo ako se time ne narušava zaštita okoliša i zdravlja predviđena Uredbom (EZ) br. 1907/2006 (REACH)
                  2
                i samo ako ispunjavaju bilo koji od sljedećih uvjeta: i. eliminacija ili zamjena tvari putem izmjena u dizajnu ili materijalima ili komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga, ii. pouzdanost zamjenskih tvari nije osigurana, iii. postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevlada ukupne koristi od te zamjene za okoliš, zdravlje i sigurnost potrošača.

               Pri donošenju odluka o izuzećima i njihovu trajanju u obzir se također moraju uzeti raspoloživost zamjenskih tvari i socioekonomski utjecaj zamjene. Pri donošenju odluka o trajanju izuzeća mora se uzeti u obzir svaki potencijalni učinak na inovacije. Kad je to relevantno, mora se uzeti u obzir ukupan učinak izuzeća tijekom cijelog životnog ciklusa proizvoda.

               U članku 5. stavku 1. navodi se i da Komisija mora donijeti pojedinačne delegirane akte kako bi se u popise u prilozima III. i IV. uvrstili ili, prema potrebi, izbrisali materijali i komponente EEO-a za posebne primjene. U članku 5. stavku 3. i Prilogu V. opisuje se postupak za podnošenje zahtjeva povezanih s izuzećem.

               2.SAVJETOVANJA PRIJE DONOŠENJA AKTA

               Komisija od gospodarskih subjekata prima zahtjeve
                  3
                za odobrenje ili obnavljanje izuzeća u skladu s člankom 5. stavkom 3. Direktive RoHS i Prilogom V. toj direktivi.

               Postojećim izuzećem 1 od (a) do (e) iz Priloga III. dopušta se uporaba žive u (kompaktnim) fluorescentnim žaruljama s jednim podnoškom koja ne premašuje sljedeće vrijednosti (po plinom punjenoj cijevi):

               1(a) za opće primjene osvjetljenja < 30 W: 2,5 mg,

               1(b) za opće primjene osvjetljenja ≥ 30 W i < 50 W: 3,5 mg,

               1(c) za opće primjene osvjetljenja ≥ 50 W i < 150 W: 5 mg,

               1(d) za opće primjene osvjetljenja ≥ 150 W: 15 mg,

               1(e) za opće primjene osvjetljenja, okrugle ili kvadratne strukture i promjera cijevi ≤ 17 mm: 7 mg.

               Komisija je primila dva zahtjeva za obnavljanje povezanih unosa o izuzeću u prosincu 2014. i siječnju 2015. Jedan zahtjev obnovljen je s dodatnim informacijama u siječnju 2020. Podnositelji zahtjeva u biti su tvrdili da zamjenske tvari za sve predmetne primjene nisu dostupne. Jedan je podnositelj zahtjeva naveo da unatoč sve većoj dostupnosti alternativa na tržištu EU-a u kojima se upotrebljavaju svjetleće diode (LED), a koje ne sadržavaju živu, one nisu uvijek potpuno kompatibilna zamjena za širok raspon kompaktnih fluorescentnih žarulja (CFL) za potrošače i profesionalne krajnje korisnike. Drugi podnositelj zahtjeva imao je otprilike isti argument
                  4
               .

               U skladu sa zahtjevima Direktive RoHS (članak 5. stavak 5. drugi podstavak) izuzeće ostaje valjano sve dok Komisija ne donese odluku o zahtjevu za obnavljanje.

               Kako bi ocijenila zahtjeve za obnavljanje tog izuzeća, Komisija je u lipnju 2015. najprije pokrenula studiju
                  5
               , zaključenu 2016., radi provedbe potrebne tehničke i znanstvene procjene, uključujući osmotjedno internetsko savjetovanje s dionicima
                  6
               . Osim te studije, u kojoj su procijenjeni opsežni tehnički i znanstveni podaci i primljeni odgovori, Komisija je provela dvije dopunske studije/ažuriranja, uz sudjelovanje dionika. Studija objavljena 2019.
                  7
                bila je usmjerena na socioekonomsku procjenu i dostupnost zamjenskih tvari, a ažuriranje na temelju najnovijih brojki i modela provedeno je 2020.
                  8
                Objavljena su završna izvješća o studiji i ažuriranju socioekonomske procjene
                  9
               , a dionici su obaviješteni.

               Komisija se na sastancima stručnjaka održanima 1. rujna 2016., 29. listopada 2018. i 21. listopada 2019. savjetovala sa stručnom skupinom država članica za delegirane akte u skladu s Direktivom RoHS. Komisija je u srpnju 2020. pisanim savjetovanjem također obavijestila stručnu skupinu država članica o ažuriranju socioekonomske procjene iz 2020. i primila stajališta država članica o predloženom tijeku djelovanja. Poduzela je sve potrebne postupovne korake u vezi sa zahtjevima za obnavljanje izuzeća od ograničenja tvari u skladu s člankom 5. stavcima od 3. do 7.
                  10
                Vijeće i Europski parlament obaviješteni su o svim aktivnostima.

               U popratnim izvješćima o studijama istaknute su sljedeće tehničke informacije i procjene:

               ·u studiji iz razdoblja 2015.–2016. zaključeno je da su pouzdane zamjenske tvari koje ne sadržavaju živu dostupne na tržištu Europske unije. Studija je pružila brojne dokaze da je zamjena žive u kategorijama žarulja obuhvaćenima izuzećem znanstveno i tehnički izvediva,

               ·ažurirane studije iz 2019. i 2020. bile su usmjerene na dostupnost zamjenskih tvari i socioekonomski učinak zamjene. Pokazale su da ukupni trošak zamjene uvelike ovisi o udjelu žarulja dostupnih na tržištu kao zamjena te da bi se troškovi zamjene relativno brzo nadoknadili koristima koje proizlaze iz povezane uštede energije. Ažuriranje socioekonomske procjene iz 2020. pokazalo je da bi, ukupno, zamjena LED alternativama kategorija žarulja obuhvaćenih procjenom značila izbjegavanje stavljanja 2 882 kg žive u žaruljama na tržište Europske unije
                  11
               . Općenito, preuranjeno stvaranje električnog i elektroničkog otpada uzrokovano potrebom za zamjenom žica i žarulja u određenim kategorijama žarulja neutraliziralo bi se izbjegavanjem buduće uporabe žive i ostvarivanjem znatnih ušteda energije.

               Zaključno, u znanstvenim i tehničkim procjenama, uključujući savjetovanja s dionicima, navedeno je da trenutačno nije ispunjen nijedan kriterij za izuzeće kad je riječ o izuzeću 1 od (a) do (e). Prije svega, u procjenama je zaključeno da su alternative koje ne sadržavaju živu već dostupne. Nadalje, dokumentirana je dostupnost zamjenskih tvari, a izračuni na temelju tih dokaza o socioekonomskom učinku zamjene žive pokazali su da bi došlo do općenitih
                  12
                ušteda te općenitih koristi u vezi s aspektima okoliša, zdravlja i sigurnosti potrošača. Prema socioekonomskoj analizi nije potrebno prijelazno razdoblje.

               U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Tijekom savjetovanja o nacrtu akta zaprimljeno je 12 primjedaba građana. Primjedbe su uzete u obzir, ali procijenjeno je da nije potrebno izmijeniti nacrt.

               3.PRAVNI ELEMENTI DELEGIRANOG AKTA

               Na temelju članka 5. stavka 1. Delegiranom direktivom opoziva se izuzeće 1 od (a) do (e) iz Priloga III. Direktivi 2011/65/EU za uporabu žive u određenim primjenama u žaruljama na bazi žive.

               U Komisijinoj procjeni zahtjeva za izuzeće, na temelju popratnih studija i savjetovanja, zaključeno je da nije ispunjen nijedan kriterij iz članka 5. stavka 1. točke (a) Direktive RoHS kojim se opravdava daljnje produljenje izuzeća. Zamjena žive pouzdanim zamjenskim tvarima u kategorijama žarulja na koje se to izuzeće odnosi znanstveno je i tehnički izvediva, a postoje dokazi da bi ukupni učinak zamjene, kad je riječ o djelovanju na okoliš, zdravlje i sigurnost potrošača, jasno nadmašio bilo kakav negativan učinak. Prije svega, zamjena ne bi značila samo izbjegavanje stavljanja znatnih količina žive na tržište EU-a već bi se njome ostvarile i uštede energije te pružio dodatni poticaj za inovacije
                  13
               . Ukratko, uvjeti za izuzeće više nisu ispunjeni, a unose 1 od (a) do (e) treba izbrisati u skladu s člankom 5. stavkom 1. točkom (b).

               Datum isteka tog izuzeća utvrđuje se u skladu s člankom 5. stavkom 6. Direktive RoHS kojim se propisuje da, u slučaju opoziva izuzeća, ono prestaje vrijediti najranije 12 mjeseci, a najkasnije 18 mjeseci nakon datuma te odluke. U ovom slučaju treba odrediti najraniji datum isteka od 12 mjeseci.  Ne postoje praktične okolnosti koje bi zahtijevale dulje prijelazno razdoblje.

               U skladu s ovlašćujućim aktom, Direktivom 2011/65/EU, posebno s delegiranjem iz njezina članka 5. stavka 1. i članka 20., pravni instrument je delegirana direktiva.

               Cilj je Delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme opozivom izuzeća za uporabu inače zabranjenih tvari za posebne primjene u skladu s odredbama i pod uvjetima Direktive RoHS te utvrđenim postupkom za prilagodbu priloga III. i IV. znanstvenom i tehničkom napretku.

               Delegirana direktiva ne utječe na proračun EU-a.

               DELEGIRANA DIREKTIVA KOMISIJE (EU) .../…

               оd 13.12.2021.

               o izmjeni, u svrhu prilagodbe tehničkom i znanstvenom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za uporabu žive u (kompaktnim) fluorescentnim žaruljama s jednim podnoškom za opće primjene osvjetljenja

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  14
               , a posebno njezin članak 5. stavak 1. točku (b),

               budući da:

               (1)Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava opasne tvari navedene u Prilogu II. toj direktivi. To se ograničenje ne primjenjuje na izuzete primjene navedene u Prilogu III. Direktivi.

               (2)Kategorije električne i elektroničke opreme na koje se primjenjuje Direktiva 2011/65/EU navedene su u Prilogu I. toj direktivi.

               (3)Živa je ograničena tvar navedena u Prilogu II. Direktivi 2011/65/EU.

               (4)Odlukom 2010/571/EU
                  15
                Komisija je, među ostalim, odobrila izuzeće za uporabu žive u (kompaktnim) fluorescentnim žaruljama s jednim podnoškom za opće primjene osvjetljenja („izuzeće”), koje je trenutačno navedeno kao izuzeće 1(a), 1(b), 1(c), 1(d) i 1(e) u Prilogu III. Direktivi 2011/65/EU. Izuzeće je trebalo isteći 21. srpnja 2016. u skladu s člankom 5. stavkom 2. drugim podstavkom točkom (a) te direktive.

               (5)Živa se koristi u (kompaktnim) fluorescentnim žaruljama s jednim podnoškom za proizvodnju ultraljubičastog svjetla, koje se zatim pretvara u vidljivo svjetlo s pomoću fluorescentnog sloja na žarulji.

               (6)Komisija je 19. prosinca 2014. i 15. siječnja 2015. primila dva zahtjeva za obnavljanje izuzeća („zahtjevi za obnavljanje”), to jest u roku iz članka 5. stavka 5. Direktive 2011/65/EU, od kojih je jedan ažuriran obnovljenim zahtjevom 20. siječnja 2020. U skladu s člankom 5. stavkom 5. drugim podstavkom Direktive 2011/65/EU, izuzeće ostaje valjano do donošenja odluke o zahtjevu za obnavljanje.

               (7)U ocjenjivanju zahtjevâ za obnavljanje, pri kojem su u obzir uzeti dostupnost zamjenskih tvari i socioekonomski učinak zamjene, zaključeno je da su dovoljno pouzdane zamjenske tvari koje ne sadržavaju živu već široko dostupne za vrste žarulja obuhvaćene izuzećem te da je zamjena žive u tim žaruljama znanstveno i tehnički izvediva. Nadalje, u tom je ocjenjivanju zaključeno da će koristi od zamjene jasno nadmašiti bilo kakav negativan učinak.

               (8)U skladu s člankom 5. stavkom 7. Direktive 2011/65/EU u okviru ocjenjivanja zahtjevâ za obnavljanje provedena su savjetovanja s dionicima. Primjedbe primljene tijekom tih savjetovanja objavljene su na posebnoj internetskoj stranici.

               (9)Budući da uvjeti iz članka 5. stavka 1. točke (a) Direktive 2011/65/EU više nisu ispunjeni, zahtjev za obnavljanje trebao bi se odbiti.

               (10)U skladu s člankom 5. stavkom 6. te direktive trebalo bi utvrditi datum isteka izuzeća.  Trebao bi biti određen najraniji mogući datum od 12 mjeseci od odluke Komisije o opozivu izuzeća s obzirom na to da ne postoje praktične okolnosti kojima bi se opravdalo dulje razdoblje isteka, posebno s obzirom na to da su mnoge predmetne žarulje obuhvaćene i Uredbom Komisije (EU) 2019/2020 kojom se utvrđuju minimalni zahtjevi za energetsku učinkovitost koje treba poštovati kako bi se proizvodi mogli staviti na tržište, što podrazumijeva da se te žarulje de facto neće stavljati na tržište od 1. rujna 2021.

               (11)Direktivu 2011/65/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.

               Članak 2.

               1.Države članice najkasnije do [posljednjeg dana šestog mjeseca nakon datuma stupanja na snagu ove Direktive] donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.

               One te odredbe primjenjuju od [posljednjeg dana šestog mjeseca nakon datuma stupanja na snagu ove Direktive + 1 dan].

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 13.12.2021.

                     Za Komisiju

                     Predsjednica
                     Ursula VON DER LEYEN

                     (1)

                        SL L 174, 1.7.2011., str. 88.

                     (2)

                        SL L 396, 30.12.2006., str. 1.

                     (3)

                        Popis je dostupan na:
                  https://ec.europa.eu/environment/topics/waste-and-recycling/rohs-directive/implementation-rohs-directive_hr
                  .

                     (4)

                  https://rohs.exemptions.oeko.info/index.php?id=229
                  .

                     (5)

                        Završno izvješće o studiji dostupno je na
                  https://op.europa.eu/hr/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Razdoblje savjetovanja: od 21. kolovoza 2015. do 16. listopada 2015.,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , s početkom na stranici br. 92.

                     (9)

                     https://ec.europa.eu/environment/topics/waste-and-recycling/rohs-directive/implementation-rohs-directive_hr
                     .

                     (10)

                        Popis potrebnih administrativnih koraka dostupan je na
                  internetskoj stranici Komisije
                  . U Međuinstitucijskom registru delegiranih akata na adresi
                  https://webgate.ec.europa.eu/regdel/#/home
                   može se vidjeti u kojoj se fazi postupka nalaze nacrti delegiranih akata.

                     (11)

                        Ažuriranje socioekonomske procjene iz 2020. uključivalo je kompaktne fluorescentne neugrađene žarulje (CFLni), linearne fluorescentne žarulje s promjerom cijevi 9–17 mm (npr. T5) i 17–28 mm (npr. T8).

                     (12)

                        Isto.

                     (13)

                        Proizvodi obuhvaćeni područjem primjene uređeni su i Uredbom Komisije (EU) 2019/2020 od 1. listopada 2019. o utvrđivanju zahtjeva za ekološki dizajn za izvore svjetlosti i zasebne predspojne naprave koja se primjenjuje od 1. rujna 2021. Za razliku od Direktive 2011/65/EU, zakonodavstvom o ekološkom dizajnu ne ograničavaju se tvari u proizvodima, već se utvrđuju zahtjevi za energetsku učinkovitost koje treba poštovati kako bi se proizvodi mogli staviti na tržište. Kompaktne fluorescentne žarulje (CFL) s integriranim predspojnim napravama (CFLi) neće se de facto stavljati na tržište od 1. rujna 2021. zbog neusklađenosti s tim zahtjevima za energetsku učinkovitost. U Uredbi Komisije (EU) 2019/2020 sadržaj žive smatra se važnim ekološkim aspektom u životnom ciklusu izvora svjetlosti, ali navodi se da je uporaba opasnih tvari, uključujući živu u izvorima svjetlosti, uređena Direktivom 2011/65/EU.

                     (14)

                        SL L 174, 1.7.2011., str. 88.

                     (15)

                        Odluka Komisije 2010/571/EU od 24. rujna 2010. o izmjeni, u svrhu prilagodbe znanstvenom i tehničkom napretku, Priloga Direktivi 2002/95/EZ Europskog parlamenta i Vijeća u pogledu izuzeća za primjene koje sadržavaju olovo, živu, kadmij, šesterovalentni krom, polibromirane bifenile ili polibromirane difeniletere (SL L 251, 25.9.2010., str. 28.).

    ---documentbreak---

               PRILOG

               U Prilogu III. Direktivi 2011/65/EU, unosi 1, 1(a), 1(b), 1(c), 1(d) i 1(e) zamjenjuju se sljedećim:

                        Izuzeće

                        Područje primjene i razdoblja primjenjivosti

                        „1

                        Živa u (kompaktnim) fluorescentnim žaruljama s jednim podnoškom, koja (po cijevi ispunjenoj plinom) ne premašuje:

                        1(a)

                        Za opće primjene osvjetljenja < 30 W: 2,5 mg

                        Istječe [Ured za publikacije: 12 mjeseci nakon objave Delegirane direktive u Službenom listu]

                        1(b)

                        Za opće primjene osvjetljenja ≥ 30 W i < 50 W: 3,5 mg

                        Istječe [Ured za publikacije: 12 mjeseci nakon objave Delegirane direktive u Službenom listu]

                        1(c)

                        Za opće primjene osvjetljenja ≥ 50 W i < 150 W: 5 mg

                        Istječe [Ured za publikacije: 12 mjeseci nakon objave Delegirane direktive u Službenom listu]

                        1(d)

                        Za opće primjene osvjetljenja ≥ 150 W: 15 mg

                        Istječe [Ured za publikacije: 12 mjeseci nakon objave Delegirane direktive u Službenom listu]

                        1(e)

                        Za opće primjene osvjetljenja, okrugle ili kvadratne strukture i promjera cijevi ≤ 17 mm: 5 mg

                        Istječe [Ured za publikacije: 12 mjeseci nakon objave Delegirane direktive u Službenom listu]”


title: DELEGIRANA DIREKTIVA KOMISIJE (EU) .../ o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za uporabu žive u drugim visokotlačnim natrijevim žaruljama za opće primjene osvjetljenja

text:
               OBRAZLOŽENJE

               1.KONTEKST DELEGIRANOG AKTA

               Ovom Delegiranom direktivom Komisije izmjenjuje se, u svrhu prilagodbe tehničkom i znanstvenom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (Direktiva RoHS). Izmjena se odnosi na izuzeće za određene primjene koje sadržavaju živu u drugim visokotlačnim natrijevim žaruljama za opće primjene osvjetljenja.

               Direktivom RoHS ograničava se uporaba određenih opasnih tvari u električnoj i elektroničkoj opremi (EEO), kako je navedeno u članku 4. Trenutačno je u Prilogu II. Direktivi RoHS navedeno deset ograničenih tvari: olovo, živa, kadmij, šesterovalentni krom, polibromirani bifenili (PBB), polibromirani difenileteri (PBDE), di(2‑etilheksil) ftalat (DEHP), benzil butil ftalat (BBP), dibutil ftalat (DBP) i diizobutil ftalat (DIBP). U prilozima III. i IV. navode se materijali i komponente EEO-a za posebne primjene koje su izuzete iz ograničenja za tvari iz članka 4. stavka 1.

               Člankom 5. Direktive propisuje se prilagodba priloga III. i IV. znanstvenom i tehničkom napretku, što može obuhvaćati odobrenje, obnavljanje i opoziv izuzeća. U skladu s člankom 5. stavkom 1. točkom (a) izuzeća treba uvrstiti u priloge III. i IV. samo ako se tim uvrštavanjem ne narušava zaštita okoliša i zdravlja predviđena Uredbom (EZ) br. 1907/2006 (REACH)
                  2
                i ako je ispunjen bilo koji od sljedećih uvjeta: i. njihova eliminacija ili zamjena putem izmjena u dizajnu ili materijalima i komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga, ii. pouzdanost zamjenskih tvari nije osigurana, iii. postoji vjerojatnost da ukupni negativni učinci zamjenskih rješenja na okoliš, zdravlje i sigurnost potrošača prevladaju koristi od tih zamjenskih rješenja za okoliš, zdravlje i sigurnost potrošača.

               Pri donošenju odluka o izuzećima i njihovu trajanju u obzir se moraju uzeti raspoloživost zamjenskih tvari i socioekonomski utjecaj zamjene. Pri donošenju odluka o trajanju izuzeća treba se također uzeti u obzir svaki potencijalni učinak na inovacije. Kad je to relevantno, mora se uzeti u obzir ukupan učinak izuzeća tijekom cijelog životnog ciklusa proizvoda.

               Člankom 5. stavkom 1. točkom (a) propisuje se i da Komisija mora donijeti pojedinačne delegirane akte da bi se u popise u prilozima III. i IV. uvrstili materijali i komponente EEO-a za posebne primjene. U članku 5. stavku 3. i Prilogu V. opisuje se postupak za podnošenje zahtjeva povezanih s izuzećem.

               2.SAVJETOVANJA PRIJE DONOŠENJA AKTA

               Komisija od gospodarskih subjekata prima zahtjeve
                  3
                za odobrenje ili obnavljanje izuzeća u skladu s člankom 5. stavkom 3. Direktive RoHS i Prilogom V. toj direktivi.

               Postojećim izuzećem 4(c) iz Priloga III. dopušta se uporaba žive u drugim visokotlačnim natrijevim žaruljama za opće primjene osvjetljenja koja ne premašuje sljedeće vrijednosti (po plinom punjenoj cijevi): 4(c)-I P ≤ 155 W: 25 mg, 4(c)-II 155 W < P ≤ 405 W: 30 mg, 4(c)-III P > 405 W: 40 mg.

               Komisija je primila jedan zahtjev za obnavljanje tog izuzeća u siječnju 2015. Podnositelji zahtjeva u biti su tvrdili da zamjenske tvari za primjene obuhvaćene tim izuzećem nisu dostupne jer smanjenje ili izostavljanje žive u tim žaruljama dovodi do gubitka učinkovitosti
                  4
               . Isti su podnositelji zahtjeva u siječnju 2020. podnijeli ažurirani zahtjev koji je uključivao smanjeni sadržaj žive u odnosu na zahtjev iz 2015. U skladu sa zahtjevima Direktive RoHS (članak 5. stavak 5. drugi podstavak) izuzeće ostaje valjano sve dok Komisija ne donese odluku o zahtjevu za obnavljanje.

               Kako bi ocijenila zahtjev za obnavljanje tog izuzeća, Komisija je u lipnju 2015. pokrenula studiju
                  5
               , zaključenu 2016., radi provedbe potrebne tehničke i znanstvene procjene, uključujući osmotjedno internetsko savjetovanje s dionicima
                  6
               . Osim te studije, u kojoj su procijenjeni opsežni tehnički i znanstveni podaci i primljeni odgovori, kako je dokumentirano u izvješću o studiji, Komisija je provela dvije dopunske studije/ažuriranja, što je uključivalo sudjelovanje dionika. Studija objavljena 2019.
                  7
                bila je usmjerena na socioekonomsku procjenu i dostupnost zamjenskih tvari, a ažuriranje na temelju najnovijih brojki i modela provedeno je 2020.
                  8
                Objavljena su završna izvješća o studiji i ažuriranju socioekonomske procjene
                  9
               , a dionici su obaviješteni.

               Komisija se na sastancima stručnjaka održanima 1. rujna 2016., 29. listopada 2018. i 21. listopada 2019. savjetovala sa stručnom skupinom država članica za delegirane akte u skladu s Direktivom RoHS kako bi prikupila stajališta država članica o predviđenom tijeku djelovanja u skladu sa zaključcima ocjenjivanja. Poduzela je sve potrebne postupovne korake u vezi s izuzećima od ograničenja tvari u skladu s člankom 5. stavcima od 3. do 7.
                  10
                Vijeće i Europski parlament obaviješteni su o svim aktivnostima.

               U završnim izvješćima istaknuto je sljedeće:

               ·zamjenske tvari koje ne sadržavaju živu dostupne su na razini sustava (za uporabu u novim svjetiljkama sa svjetlećim diodama (LED)), ali takve zamjenske tvari nisu kompatibilne kao zamjenske tvari s postojećim visokotlačnim natrijevim (HPS) žaruljama (zamjena sastavnih dijelova). Stoga rano postupno ukidanje HPS žarulja može dovesti do toga da životni vijek postojećih HPS žarulja rano istekne, kao i do općenitih negativnih posljedica za okoliš. Zaključeno je i da je potrebno još vremena za razvoj dostatnih alternativa, zbog čega je preporučeno obnavljanje izuzeća na maksimalno razdoblje od dodatnih pet godina.

               ·HPS žarulje sa smanjenim sadržajem žive u usporedbi s trenutačnim razinama dostupne su u različitim oblicima i različitih snaga. Izuzeće bi stoga trebalo obnoviti, uz smanjeni sadržaj žive.

               Zaključno, u znanstvenim i tehničkim procjenama, uključujući savjetovanja s dionicima, navedeno je da su kriteriji za izuzeće i dalje ispunjeni za izuzeće 4(c) od I do III. Rezultati ocjenjivanja pokazali su i da se obnavljanjem tog izuzeća, uz smanjenje sadržaja žive, ne bi narušila zaštita okoliša i zdravlja predviđena Uredbom REACH, u skladu s člankom 5. Direktive 2011/65/EU.

               U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Tijekom savjetovanja o nacrtu akta zaprimljene su tri primjedbe. Primjedbe su uzete u obzir, ali procijenjeno je da nije potrebno izmijeniti nacrt.

               3.PRAVNI ELEMENTI DELEGIRANOG AKTA

               Delegiranom direktivom obnavlja se izuzeće 4(c) od I do III iz Priloga III. Direktivi 2011/65/EU za uporabu žive u drugim visokotlačnim natrijevim žaruljama za opće primjene osvjetljenja. Dopušteni sadržaj žive u određenim primjenama smanjuje se kako bi bio u skladu s tehničkim napretkom za određene vrste žarulja.

               U procjeni Komisije na temelju popratnih studija i savjetovanja zaključeno je da zahtjev za izuzeće ispunjava barem jedan kriterij iz članka 5. stavka 1. točke (a) Direktive RoHS, što opravdava produljenje izuzeća: živa se ne može pouzdano zamijeniti u kategorijama žarulja obuhvaćenima tim izuzećem.

               Ukratko, uvjeti za izuzeće su ispunjeni i izuzeće 4(c) unose od I do III treba obnoviti. U procjeni je zaključeno i da se zbog tehničkog napretka sadržaj žive koji je dopušten za svaki od unosa za izuzeće može smanjiti.

               Datumi isteka tog izuzeća utvrđeni su u skladu s člankom 5. stavkom 2. prvim podstavkom. Kako je zaključeno ocjenjivanjem, stanje razvoja zamjenskih tvari opravdava obnavljanje izuzeća na maksimalno razdoblje valjanosti od pet godina. Ne očekuje se da će razdoblja valjanosti negativno utjecati na inovacije.

               Pravni instrument je delegirana direktiva, što je u skladu s ovlašćujućim pravnim aktom odnosno Direktivom 2011/65/EU, posebno kako bi se ispunili zahtjevi utvrđeni u njezinu članku 5. stavku 1. točki (a).

               Cilj je Delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s odredbama i pod uvjetima Direktive RoHS te postupkom za prilagodbu priloga III. i IV. znanstvenom i tehničkom napretku.

               Delegirana direktiva ne utječe na proračun EU-a.

               DELEGIRANA DIREKTIVA KOMISIJE (EU) .../…

               оd 13.12.2021.

               o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za uporabu žive u drugim visokotlačnim natrijevim žaruljama za opće primjene osvjetljenja

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  11
               , a posebno njezin članak 5. stavak 1. točku (a),

               budući da:

               (1)Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava opasne tvari navedene u Prilogu II. toj direktivi. To se ograničenje ne primjenjuje na određene izuzete primjene navedene u Prilogu III. toj direktivi.

               (2)Kategorije električne i elektroničke opreme na koje se primjenjuje Direktiva 2011/65/EU navedene su u Prilogu I. toj direktivi.

               (3)Živa je ograničena tvar navedena u Prilogu II. Direktivi 2011/65/EU.

               (4)Odlukom 2010/571/EU
                  12
                Komisija je, među ostalim, odobrila izuzeće za uporabu žive u drugim visokotlačnim natrijevim žaruljama za opće primjene osvjetljenja („izuzeće”), koje je trenutačno navedeno kao izuzeće 4(c)-I, 4(c)-II i 4(c)-III u Prilogu III. Direktivi 2011/65/EU. Izuzeće je trebalo isteći 21. srpnja 2016., u skladu s člankom 5. stavkom 2. drugim podstavkom točkom (a) te direktive.

               (5)Živa se u visokotlačnim natrijevim žaruljama upotrebljava za osiguravanje svijetle boje i zbog svojstava povezanih s uzvratom boje.

               (6)Komisija je 15. siječnja 2015. primila zahtjev za obnavljanje izuzeća („zahtjev za obnavljanje”), to jest u roku iz članka 5. stavka 5. Direktive 2011/65/EU, koji je ažuriran dodatnim informacijama 20. siječnja 2020. U skladu s člankom 5. stavkom 5. Direktive 2011/65/EU izuzeće ostaje na snazi do donošenja odluke o zahtjevu za obnavljanje.

               (7)U ocjenjivanju zahtjeva za obnavljanje, pri kojem su u obzir uzeti dostupnost zamjenskih tvari i socioekonomski učinak zamjene, zaključeno je da zamjena ili uklanjanje žive u predmetnim primjenama trenutačno nisu tehnički izvedivi. U ocjenjivanju je zaključeno i da bi sadržaj žive dopušten u tim posebnim primjenama trebalo smanjiti kako bi bio u skladu s promjenama na tržištu za posebne vrste žarulja. U skladu s člankom 5. stavkom 7. Direktive 2011/65/EU u okviru ocjenjivanja provedena su savjetovanja s dionicima. Primjedbe primljene tijekom tih savjetovanja objavljene su na posebnoj internetskoj stranici.

               (8)Izuzeće je u skladu s Uredbom (EZ) br. 1907/2006 Europskog parlamenta i Vijeća
                  13
                i stoga se njime ne narušava zaštita okoliša i zdravlja koja je njome predviđena.

               (9)Stoga je primjereno odobriti obnavljanje izuzeća za unose 4(c)-I, 4(c)-II i 4(c)-III u Prilogu III. Direktivi 2011/65/EU na maksimalno razdoblje od pet godina, u skladu s člankom 5. stavkom 2. prvim podstavkom te direktive, jer trenutačno nisu dostupne pouzdane zamjenske tvari. Imajući na umu rezultate stalnih nastojanja da se pronađu pouzdane zamjene, razdoblje trajanja izuzeća ne bi trebalo negativno utjecati na inovacije.

               (10)Direktivu 2011/65/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.

               Članak 2.

               1.Države članice najkasnije do [posljednjeg dana šestog mjeseca nakon datuma stupanja na snagu ove Direktive] donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.

               One te odredbe primjenjuju od [posljednjeg dana šestog mjeseca nakon datuma stupanja na snagu ove Direktive + 1 dan].

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 13.12.2021.

                     Za Komisiju

                     Predsjednica
                     Ursula VON DER LEYEN

                     (1)

                        SL L 174, 1.7.2011., str. 88.

                     (2)

                        SL L 396, 30.12.2006., str. 1.

                     (3)

                        Popis je dostupan na:
                  https://ec.europa.eu/environment/topics/waste-and-recycling/rohs-directive/implementation-rohs-directive_hr
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_c__IIII_/
                  4c_LE_RoHS_Exemption_Req_Final.pdf
                  .

                     (5)

                        Završno izvješće o studiji dostupno je na
                  https://op.europa.eu/hr/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Razdoblje savjetovanja: od 21. kolovoza 2015. do 16. listopada 2015., https://rohs.exemptions.oeko.info.

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (8)

                     https://op.europa.eu/hr/publication-detail/-/publication/f44f2383-dd0a-11ea-adf7-01aa75ed71a1

                  , s početkom na stranici br. 92.

                     (9)

                     https://ec.europa.eu/environment/topics/waste-and-recycling/rohs-directive/implementation-rohs-directive_hr
                     .

                     (10)

                        Popis potrebnih administrativnih koraka dostupan je na
                  internetskoj stranici Komisije
                  . U Međuinstitucijskom registru delegiranih akata na adresi
                  https://webgate.ec.europa.eu/regdel/#/home
                   može se vidjeti u kojoj se fazi postupka nalaze nacrti delegiranih akata.

                     (11)

                        SL L 174, 1.7.2011., str. 88.

                     (12)

                        Odluka Komisije 2010/571/EU od 24. rujna 2010. o izmjeni, u svrhu prilagodbe znanstvenom i tehničkom napretku, Priloga Direktivi 2002/95/EZ Europskog parlamenta i Vijeća u pogledu izuzeća za primjene koje sadržavaju olovo, živu, kadmij, šesterovalentni krom, polibromirane bifenile ili polibromirane difeniletere (SL L 251, 25.9.2010., str. 28.).

                     (13)

                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

    ---documentbreak---

               PRILOG

               U Prilogu III. Direktivi 2011/65/EU unosi 4(c), 4(c)-I, 4(c)-II i 4(c)-III zamjenjuju se sljedećim:

                        Izuzeće

                        Područje primjene i razdoblja primjenjivosti

                        „4(c)

                        Živa u drugim visokotlačnim natrijevim žaruljama za opće primjene osvjetljenja, koja (po plinom punjenoj cijevi) ne premašuje:

                        4(c)-I

                        P ≤ 155 W: 20 mg

                        Istječe [Ured za publikacije: pet godina nakon objave Delegirane direktive u Službenom listu]

                        4(c)-II

                        155 W < P ≤ 405 W: 25 mg

                        Istječe [Ured za publikacije: pet godina nakon objave Delegirane direktive u Službenom listu]

                        4(c)-III

                        P > 405 W: 25 mg

                        Istječe [Ured za publikacije: pet godina nakon objave Delegirane direktive u Službenom listu]”